Broj: 711-I-586-P-53/22-02-21

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ivane Mazreku,** **pomoćnice rukovoditelja pravnih poslova trgovačkog društva Komunalni servis d.o.o. za komunalnu djelatnost**, za davanjem očitovanja Povjerenstva, na 157. sjednici održanoj dana 04. veljače 2022.g. daje sljedeće

**OČITOVANJE**

1. **Sukladno članku 7. d.) ZSSI-a, predsjednicima i članovima uprava trgovačkih društva u kojima većinski udio u vlasništvu imaju jedinice lokalne/područne samouprave kao i predsjednicima i članovima uprava trgovačkih društava kojima su većinski vlasnici trgovačka društva u kojima većinski udio jedinica lokalne/područne samouprave, zabranjeno je primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznici iz točke I. izreke prime isplatu troškova prijevoza od kuće do posla, naknadu za topli obrok, naknadu troškova režija i najamnine, pomoć za rođenje djeteta, osiguranje od ozljeda na radu, pomoć za smrt člana obitelji, te da koriste službeno vozilo, mobitel i računalo, jer se radi o naknadama stvarnih troškova te isplatama koje obveznici mogu primiti.**
3. **Sukladno odredbama ZSSI-a povećanje osnovice bruto plaće za minuli rad ne smatra se primanjem dodatne naknade za poslove obnašanja javne dužnosti.**

Obrazloženje

Zahtjev za davanjem očitovanja Povjerenstva podnijela je Ivana Mazreku, pomoćnica rukovoditelja pravnih poslova trgovačkog društva Komunalni servis d.o.o. za komunalnu djelatnost. U Povjerenstvu zahtjev je zaprimljen 26. siječnja 2022. pod poslovnim brojem 711-U-1265-P-53/22-01-5, povodom kojeg se vodi predmet broj P-53/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i ona u kojima su većinski vlasnici trgovačka društva u kojima većinski udio imaju jedinice lokalne/područne samouprave obveznici su ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica traži mišljenje u vezi primjene odredbe članka 7. točke d) ZSSI-a o zabrani primanja dodatne naknade za poslove obnašanja javne dužnosti člana uprave trgovačkog društva (obveznika iz članka 3. stavka 1. točke 40. ZSSI-a), a koje je trgovačko društvo u cijelosti u vlasništvu jedinica lokalne samouprave.

Nadalje navodi kako je odredbom članka 4. stavka 3. i 4. Zakona o radu („Narodne novine“ 93/14., 127/17. i 98/19.) propisano da fizička osoba koja je prema propisu o trgovačkim društvima, kao član uprave, ovlaštena voditi poslove poslodavca, može biti zaposlena u istom trgovačkom društvu. U tom slučaju, na istu se ne primjenjuju odredbe Zakona o radu koje reguliraju rad na određeno vrijeme, prestanak ugovora o radu, otkazni rok i otpremninu, ali nema zakonskih ograničenja glede primjene ostalih odredbi. Odredba članka 91. stavak 3. i 4. Zakona o radu izričito određuje da se pod plaćom podrazumijeva osnovna ili minimalna plaća i sva dodatna davanja bilo koje vrste koja poslodavac izravno ili neizravno, u novcu ili naravi, isplaćuje radnicima na temelju ugovora o radu, kolektivnog ugovora, pravilnika o radu ili drugog propisa.

S obzirom da Zakon o radu izričito propisuje što se smatra plaćom, a da ZSSI ne propisuje značenje pojma dodatne naknade za poslove obnašanja javne dužnosti, podnositeljica traži mišljenje ima li član uprave koji je ujedno i obveznik iz članka 3. stavka 1. točke 40. ZSSI-a te ima sa društvom sklopljen ugovor o radu kao zaposlenik društva, pravo na plaću koja uključuje i sva dodatna davanja iz internih akata društva (sukladno članku 91. stavak 3. i 4. Zakona o radu).

Podnositeljica pojašnjava da pod pravima zaposlenika iz internih akata podrazumijeva npr. naknadu za topli obrok isplaćenu u bruto iznosu, jubilarnu nagradu, regres, božićnicu, dar zaposlenicima u naravi do vrijednosti koja je prema važećim propisima neoporeziva, potporu za slučaj smrti člana uže obitelji, novčanu nagradu za radne rezultate društva u neoporezivom iznosu.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, predsjednik i članovi uprave trgovačkih društava u kojima jedinice lokalne/područne samouprave imaju većinski udio u vlasništvu kao i onih uprava u kojima su većinski vlasnici trgovačka društva u kojima većinski udio ima jedinica lokalne/područne samouprave, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, navedeni obveznici ZSSI-a mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, te koristi službeno vozilo, mobitel i računalo.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Isto tako, obveznik bi mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu.

Nadalje, povećanje osnovice bruto plaće za navršene godine radnog staža ne može se smatrati dodatnom naknadom za poslove obnašanja javne dužnosti budući da se ne radi o materijalnom pravu proizašlom iz radnog odnosa već jednim od čimbenika prilikom izračuna plaće.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana